Клуб планинара "АВАНТУРИСТА"

МАЛИ и ВЕЛИКИ ВУКАН + БАЊА ЖДРЕЛО
2017-02-12 07:00 - 22:00 (Europe/Paris) | планина Вукан, Петровац на Млави, Srbija
МАЛИ и ВЕЛИКИ ВУКАН + БАЊА ЖДРЕЛО
12. Фебруар 2017 – Недеља
ПОЛАЗАК: Окупљамо се на паркингу испред центра „Сава“ (савска страна) и полазимо тачно у 7 сати.
Молим вас, дођите 15-ак минута раније како би смо кренули на време.
ПЛАН АКЦИЈЕ
Путујемо аутопутем до изласка за Пожаревац, затим преко Салаковца и Каменова до Петровца на Млави у коме застајемо на кратко за куповину хране у продавници и пекари.
Недуго затим стижемо и до БАЊЕ ЖДРЕЛО у чијем ресторану можемо попити јутарњу кафу. Пут настављамо ка КАПИЈИ ХОМОЉА и селу Ждрело. У центру села Ждрело остављамо наше возило и полазимо на пешачку туру – планинарење по Вукану.
Недуго по поласку стижемо до новог и лепог манастира Свете Тројице. Посећујемо га и стазом изнад цркве кроз шумицу настављамо ка Малом и Великом Вукану.
Најпре блажим успоном улазимо у доста добру маркацију. У наставку, стаза нас води дужим успоном кроз шуму и бајковите призоре иња на гранама и стаблима скоро увек зими.
Након дужег успона, стижемо до дела стазе, где је терен питомији и лаган за пролазак ка Малом и Великом Вукану. Најпре ћемо попети Мали Вукан 752 м, затим стазом преко седла попети и Велики Вукан 825 м. На Великом Вукану нас чека феноменалан поглед на целокупно Хомоље и његове врхове (Јежевац, Крилаш, Суморовац, Штубеј, Врањ,…), а у даљини Шомрда, Дели Јован, Бељаница.

Следи спуст са Великог Вукана највећим делом кроз букову шуму, дугачак и стрм, па је потребан додатан опрез. Планинарски део акције завршавамо у центру села Ждрело, благовремено, пре заласка сунца, а најкасније до 16 и 20 часова, имајући у виду краћи зимски дан.

Стаза је дугачка око 13 км. На стази имамо један јачи и динамичан успон, и дугачак спуст, што је чини разноврсном и веома занимљивом. Прелази се за око шест сати лаганијег хода са све паузама. Средње је тежине и добра за стицање кондиције пред јаче пролећне акције.
Возач са возилом нас чека у центру села Ждрело. По нашем силаску са планине Вукан нас вози у бању Ждрело на купање, релаксацију и уживање у термалним водама температуре до 42 степена.

Време предвиђено за купање и боравак у бањи Ждрело је око два и по сата. Након купања – бањања можете ручати у ресторану који се налази у склопу бање Ждрело. За то време, они планинари који не желе купање у бањи, одлазе у оближњи одлични ресторан са камином на вечеру и лепо дружење.

Цена појединачне улазнице за базен са попустом за групу од минимум 10 учесника је 400 динара по особи.
Топла и лековита вода бање Ждрело ће нас релаксирати и окрепити након нашег планинарења.
Планинарски део акције завршавамо благовремено, пре заласка сунца, а најкасније до 16 и 20 часова, имајући у виду краћи зимски дан.
За Београд полазимо најкасније у 19 и 30 часова, како би стигли на велики паркинг испред центра „Сава„ до 22 часа.
ОПРЕМА: Мали ранац са водом и храном за једнодневни излет, планинарске ципеле. Одећа прилагођена временским приликама (ветровка, капа и рукавице обавезно), имајте у виду хладније зимско време. Кабаница, камашне и пресвлака. Понети чеону или батеријску лампу. Планинарски штапови нису обавезни, али јесу стална и добронамерна препорука водича.
Понети опрему за купање (пешкир, купаћи, папуче) по жељи у Млавским термама бање Ждрело.
ПРИЈАВЕ за акцију и информације на редовним Клупским састанцима: понедељком на састанку ПСК „АВАЛА„ Београд, улица Мурска бр. 14 са почетком у 19 часова и четвртком на састанку КП „АВАНТУРИСТА„ Београд од 19 до 21 час у Старом Меркатору „PLANETA„ Coffee Shop
Цена акције: 1.400 динара (путујемо минибусом)
Уколико путујемо рентираним комбијем од 8 места + возач,
цена акције је 200 динара већа.
Акцију реализује планински водич
Борис Братић – Боки
Телефони за пријављивање на акцију код водича:
064/99-248-11 МТС мрежа
063/11-357-99 Теленор мрежа
ДОБРО ДОШЛИ НА НАШЕ ЗАЈЕДНИЧКЕ АВАНТУРЕ!
